‘Kapers’ met polisie-uniforms vasgetrekFoto: SAPD/Facebook Hoofsupt. Wayne Minnaar, woordvoerder van die metropolisie, het gesê die twee verdagtes is Vrydagmiddag in Alexandra in hegtenis geneem nadat hulle ‘n U-draai voor ŉ padblokkade gemaak het. Metropolisiebeamptes het die mans agternagesit en hulle motor van die pad getrek. Volgens Minnaar is daar vasgestel dat die motor onlangs gekaap is en dat daar twee verskillende nommerplate aangebring is. Volgens Minnaar het beamptes die motor deursoek en is daar op twee jaggewere, drie pistole, ammunisie, ŉ polisie-uniform en blou ligte beslag gelê. Minnaar het gesê hulle vermoed die twee verdagtes is deel van die sogenaamde Rolex-bende wat rooftogte in spogbuurte uitvoer. Minnaar het gesê die ondersoek duur voort en dat die verdagtes binnekort in die hof sal verskyn.